ปรับแผนการเฝ้าระวังสื่อ เน้นแก้ปัญหาข่าวปลอม การหลอกลวงประชาชนทุกรูปแบบ
นายธนกร ศรีสุขใส ผู้จัดการกองทุนพัฒนาสื่อปลอดภัยและสร้างสรรค์ กล่าวว่า การจัดเวทีส่งเสริมการมีส่วนร่วมของประชาชนเกี่ยวกับปัญหาการเฝ้าระวังสื่อ โดยกว่าร้อยละ 68 ต้องการให้ส่งเสริมการผลิตสื่อประเภทภาพยนตร์ ละคร หนังสั้น การ์ตูนแอนิเมชันเพิ่มขึ้น กว่าร้อยละ 56 ต้องการให้ส่งเสริมการสร้างสรรค์สื่อเรื่องข่าวปลอม หรือข่าวลวง ขณะที่ปัญหาของสื่อที่พบมากที่สุดคือ ปัญหาการหลอกลวงออนไลน์ด้วยการส่งข้อความทางแอปพลิเคชันไลน์  อีเมลแอบอ้างเป็นผู้ให้บริการบัญชีอีเมลเพื่อขอชื่อบัญชีผู้ใช้งาน  รวมถึงการโทรศัพท์หลอกลวงเพื่อขอข้อมูลส่วนบุคคล ปัญหาข่าวปลอม หรือข่าวลวง บนสื่อโซเชียลมีเดีย เช่น เฟซบุ๊ก ทวิตเตอร์ และอินสตาแกรม และปัญหาการระรานในโลกออนไลน์ โดยเฉพาะในกลุ่มเด็กและเยาวชน มีข้อเสนอเชิงนโยบายส่งเสริมการให้ทุนกลุ่มภาคเอกชน ภาคประชาสังคมและกลุ่มประชาชน พร้อมกำหนดแนวทางการร่วมกับเครือข่ายในระดับภูมิภาค จังหวัดและชุมชน การส่งเสริมให้เกิดการผลิตสื่อปลอดภัยและสร้างสรรค์ในกลุ่มเด็กและเยาวชน  สำหรับการจัดสรรทุนย้ำให้เข้าถึงคนทุกกลุ่มอย่างเท่าเทียม รวมถึงการเป็นผู้ประสานกับหน่วยงานที่เกี่ยวข้องในการปกป้องประชาชนจากการถูกหลอกลวงในรูปแบบต่างๆ โดยเฉพาะสื่อสังคมออนไลน์และการให้ข้อมูลข่าวสารที่บิดเบือนในกลุ่มผู้สูงอายุ กลุ่มเด็กและเยาวชน